

**SK**

Brusel 25. júna 2021

|  |
| --- |
| **561. PLENÁRNE ZASADNUTIE   9. A 10. JÚNA 2021   PREHĽAD PRIJATÝCH STANOVÍSK** |
| Tento dokument je dostupný vo všetkých úradných jazykoch EÚ na webovom sídle EHSV:  <https://www.eesc.europa.eu/sk/our-work/opinions-information-reports/plenary-session-summaries>  Uvedené stanoviská možno nájsť on-line cez vyhľadávač EHSV:  <https://dmsearch.eesc.europa.eu/search/opinion> |

**Obsah:**

[1. **Hospodárska a menová únia, hospodárska a sociálna súdržnosť** 3](#_Toc76380667)

[2. **ZAMESTNANOSŤ, SOCIÁLNE VECI A OBČIANSTVO** 4](#_Toc76380668)

[3. **DOPRAVA, ENERGETIKA, INFRAŠTRUKTÚRA A INFORMAČNÁ SPOLOČNOSŤ** 12](#_Toc76380669)

[4. **JEDNOTNÝ TRH, VÝROBA A SPOTREBA** 13](#_Toc76380670)

[5. **POĽNOHOSPODÁRSTVO, ROZVOJ VIDIEKA A ŽIVOTNÉ PROSTREDIE** 17](#_Toc76380671)

# **Hospodárska a menová únia, hospodárska a sociálna súdržnosť**

* ***Európsky hospodársky a finančný systém: podpora otvorenosti, sily a odolnosti***

**Spravodajca:** Tomasz Andrzej WRÓBLEWSKI (skupina Zamestnávatelia – PL)

**Ref.:** COM(2021) 32 final

EESC-2021-00692-00-00-AC

**Hlavné body:**

EHSV:

* víta oznámenie a nazdáva sa, že keďže postpandemická transformácia spôsobuje výrazný posun v globálnej rovnováhe hospodárskej sily, EÚ by mala urýchlene konať, aby zvýšila odolnosť svojho hospodárstva,
* súhlasí s názorom, že by sa mala posilniť medzinárodná úloha eura ako mimoriadne dôležitého nástroja na zlepšenie postavenia Európy vo svete,
* vyzýva na stanovenie ambicióznych hospodárskych cieľov s cieľom posilniť jednotnú menu, najmä vzhľadom na rýchlosť zmien vo svetovom hospodárstve a súčasné postavenie EÚ z hľadiska inovácií, konkurencieschopnosti a ústretového regulačného prostredia,
* žiada, aby sa kládol silnejší dôraz na dôvody oslabovania medzinárodnej úlohy eura a na dokončenie hospodárskej a menovej únie,
* odporúča, aby sa väčšia pozornosť venovala rastúcemu postaveniu Číny,
* vyzýva na dobudovanie bankovej únie a únie kapitálových trhov, ktoré je nevyhnutné na zvýšenie odolnosti EÚ,
* súhlasí so všetkými opatreniami navrhnutými Komisiou a odporúča zaviesť opatrenia, ktoré pomôžu dokončiť štrukturálne zmeny na úrovni EÚ aj na vnútroštátnej úrovni, napríklad revidovať rámec správy hospodárskych záležitostí s cieľom dosiahnuť, aby bol viac zameraný na prosperitu a priaznivejší pre investície,
* vyzýva, aby sa kládol väčší dôraz na preskúmanie právnych predpisov, pokiaľ ide o ich vplyv na konkurencieschopnosť európskych spoločností. Úloha univerzít a výskumných inštitúcií z hľadiska rozvoja inovácií by mala získať väčšie uznanie,
* podporuje návrh na vytvorenie digitálneho eura a pokračovanie v emisiách zelených dlhopisov denominovaných v eurách,
* súhlasí s tým, že rozvoj infraštruktúry finančného trhu zabráni spoliehaniu sa na poskytovanie kritických služieb (vrátane poskytovateľov dátových služieb) z jurisdikcií tretích krajín a pomôže zvýšiť odolnosť EÚ,
* navrhuje, aby sa zvážili spôsoby, ako sa vyrovnať s rastúcou závislosťou EÚ od poskytovateľov finančných a nefinančných údajov z krajín mimo EÚ,
* podporuje vývoj nástrojov na potláčanie účinkov nezákonného extrateritoriálneho uplatňovania jednostranných opatrení treťou krajinou na hospodárske subjekty z EÚ.

***Kontakt:*** *Krisztina Perlaky-Tóth*

*(tel.: +32 2 546 97 40 – e-mail: krisztina.perlakytoth@eesc.europa.eu)*

# **ZAMESTNANOSŤ, SOCIÁLNE VECI A OBČIANSTVO**

* ***Nová stratégia vykonávania Charty základných práv***

**Spravodajca:** Cristian PÎRVULESCU (skupina Rozmanitá Európa – RO)

**Pomocný spravodajca:** Christian BÄUMLER (skupina Pracovníci – DE)

**Ref.:** COM(2020) 711 final

EESC-2021-00717-00-00-AC

**Hlavné body:**

EHSV:

* oceňuje novú stratégiu a jej komplementárnosť s akčným plánom pre európsku demokraciu a prvou správou o právnom štáte a navrhuje, aby sa do procesu komplexného plánovania začlenil akčný plán EÚ proti rasizmu, ako aj stratégia EÚ pre osoby so zdravotným postihnutím a LGBTIQ osoby,
* naliehavo žiada vytvoriť komplexnú európsku stratégiu občianskej spoločnosti na posilnenie kapacít organizácií občianskej spoločnosti a obhajcov ľudských práv prostredníctvom odbornej prípravy, organizačnej a finančnej podpory a ochrany pred útokmi a očierňujúcimi kampaňami. Mal by sa vytvoriť mechanizmus na identifikáciu a hlásenie útokov a obťažovania. Výbor je pripravený pomôcť s vytvorením takejto stratégie a mechanizmu;
* zdôrazňuje, že Charta základných práv zahŕňa aj sociálne práva. Sociálny dialóg by sa mal posilniť a opätovne zamerať na základné práva zakotvené v charte. Opakovane žiada, aby sa kládol väčší dôraz na hlavu III – Rovnosť a IV – Solidarita, keďže majú rozhodujúci význam pre demokratickú Úniu založenú na hodnotách,
* poukazuje na význam hospodárskych práv zakotvených v charte, ako je sloboda podnikania, vlastnícke právo a práva súvisiace so zásadami právneho štátu, a pripomína, že absencia právneho štátu pravdepodobne negatívne ovplyvní vzájomnú dôveru, ktorá je základom vnútorného trhu, a teda aj hospodárskeho rastu v EÚ,
* žiada Komisiu, aby zamerala správu za rok 2022 na vplyv pandémie na základné práva, najmä na tie, ktoré sa týkajú sociálno-ekonomického blahobytu, a preto jasne zdôrazňuje, že sociálne práva sú základnými právami. Osobitná pozornosť by sa mala venovať právam, dôstojnosti a dobrým životným podmienkam detí, starších osôb a osôb zo zdravotným postihnutím, ktoré boli izolované v opatrovateľských zariadeniach;
* naliehavo žiada Komisiu, aby pozorne monitorovala, či sa finančné prostriedky EÚ využívajú v súlade s chartou, a navrhuje, aby fondy, na ktoré sa vzťahuje všeobecné nariadenie, sledovali monitorovacie výbory, ktoré zahŕňajú nezávislé organizácie občianskej spoločnosti a národné inštitúcie pre ľudské práva,
* nabáda členské štáty a Komisiu, aby spustili programy financovania pre občiansku spoločnosť a komunitné skupiny obhajujúce ľudské práva. Pri navrhovaní týchto programov by sa mala chrániť autonómia a nezávislosť financovaných subjektov.
* navrhuje, aby členské štáty zriadili národné fóra pre základné práva, ktoré by umožňovali spoluprácu medzi národnými inštitúciami pre ľudské práva, subjektmi pre rovnaké zaobchádzanie, ombudsmani, kontaktnými miestami pre chartu a ďalšími verejnými orgánmi, ako aj organizáciami občianskej spoločnosti a obhajcami ľudských práv,
* navrhuje, aby Komisia vytvorila osobitný program pomoci zameraný na zlepšenie kapacít NHRI, umožnila lepšie využiť poznatky FRA a v rámci svojej Konferencie o budúcnosti Európy organizovala činnosti spojené s chartou a priblížila problematiku základných práv občanom a zaradila ju do verejnej agendy.

***Kontakt***: *June Bedaton*

*(Tel.: 00 32 2 546 81 34 – e-mail:* [*june.bedaton@eesc.europa.eu*](mailto:june.bedaton@eesc.europa.eu)*)*

* ***Akčný plán pre európsku demokraciu***

**Spravodajca:** Carlos Manuel TRINDADE (skupina Pracovníci – PT)

**Pomocný spravodajca:** Andris GOBIŅŠ (skupina Rozmanitá Európa – LV)

**Ref.:** COM(2020) 790 final

EESC-2021-01173-00-00-AC

**Hlavné body:**

Európska komisia predložila v decembri 2020 akčný plán pre európsku demokraciu, v ktorom sa stanovujú opatrenia v troch oblastiach: slobodné a spravodlivé voľby, sloboda médií a dezinformácie.

EHSV:

* víta akčný plán pre európsku demokraciu, ktorý považuje za pozitívny a potrebný a zoširoka podporuje opatrenia, ktoré sú v ňom navrhnuté,
* je znepokojený skutočnosťou, že v niektorých členských štátoch dochádza k pokusom využiť náročnú situáciu vyvolanú pandémiou COVID-19 na oslabenie právneho štátu,
* odporúča Komisii, aby v rámci akčného plánu pre európsku demokraciu vytvorila osobitný pilier pre zapojenie občianskej spoločnosti a sociálnych partnerov a pre podporu pracovnej demokracie. V 6. časti stanoviska sa navrhuje model takéhoto piliera s názvom „Podpora aktívnej a demokratickej účasti po voľbách“,
* sa nazdáva, že podpora demokracie by mala zahŕňať aj podporu demokratickej účasti na úrovni EÚ, národnej, regionálnej a miestnej úrovni, zapojenie občianskej spoločnosti a demokracie vo všetkých jej podobách a oblastiach vrátane demokracie v oblasti práce a ďalších,
* ľutuje, že tento akčný plán nedostatočne integruje významnú úlohusociálnej zmluvy, sociálneho dialógu a kolektívneho vyjednávania pri zmenšovaní rozdielov a povzbudzovaní Európanov, aby si osvojili demokratické ideály,
* sa domnieva, že by sa mal klásť väčší dôraz na občiansky dialóg a opakuje svoju výzvu každoročne usporiadať fórum občianskej spoločnosti o základných právach a právnom štáte (SOC/627),
* je presvedčený, že akčný plán pre európsku demokraciu by mal zahŕňať rozsiahlu iniciatívu na podporu vzdelávania v oblasti demokracie a základných práv, najmä pokiaľ ide o mladých ľudí,
* vyzýva na rýchlu implementáciu smernice o audiovizuálnych mediálnych službách, aktu o digitálnych službách a aktu o digitálnych trhoch,
* vyzýva európske inštitúcie, aby čo najskôr prijali predpisy týkajúce sa bezpečnosti a pracovných podmienok novinárov vrátane riešenia strategických žalôb proti verejnej účasti.

***Kontakt***: *Jean-Marie Rogue*

*(Tel.: +32 2 546 8909, e-mail:* [*jeanmarie.rogue@eesc.europa.eu*](mailto:jeanmarie.rogue@eesc.europa.eu)*)*

* ***Posilnenie mandátu Europolu***

**Spravodajca:** Philip VON BROCKDORFF (skupina Pracovníci – MT)

**Ref.:** COM(2020) 796 final – 2020/0349 (COD)

EESC-2021-01154-00-00-AC

**Hlavné body:**

EHSV:

* víta návrh Komisie na posilnenie mandátu Europolu s cieľom zlepšiť záruky v oblasti ochrany údajov a výskumné kapacity. Vďaka tomu sa bude môcť zintenzívniť boj proti organizovanej trestnej činnosti a terorizmu a posilniť operačná policajná spolupráca v členských štátoch EÚ na ochranu našich občanov,
* zastáva názor, že súkromní poskytovatelia by mali mať kontaktné miesto na úrovni EÚ, kde by mohli hlásiť informácie, ktoré by mohli byť relevantné pre vyšetrovanie trestných činov,
* oceňuje, že návrh má pomôcť orgánom zodpovedným za predchádzanie trestnej činnosti hľadať inovatívne riešenia na boj proti medzinárodnej trestnej činnosti a držať krok s vývojom a že umožní rozvíjať kompetencie a výskumné kapacity Europolu a vnútroštátnych orgánov presadzovania práva,
* zdôrazňuje, že pri posilňovaní kapacity Europolu by sa mal klásť prioritný dôraz na cezhraničné vyšetrovania, najmä v prípadoch závažných útokov na oznamovateľov a investigatívnych novinárov´,
* sa domnieva, že harmonizované a aktualizované právne predpisy môžu umožniť účinnejšie preskúmať otázky týkajúce sa ochrany údajov a zároveň dosiahnuť rovnováhu medzi bezpečnostnými požiadavkami jednotlivých členských štátov a EÚ,
* víta vytvorenie novej kategórie zápisov na podporu Schengenského informačného systému,
* zastáva názor, že navrhované zvýšenie rozpočtu Europolu je pozitívnym krokom v záujme lepšej ochrany občanov EÚ, ako aj v záujme posilnenia spolupráce medzi Europolom a vnútroštátnymi orgánmi presadzovania práva. Toto zvýšenie by sa však malo odraziť aj v počte operačných pracovníkov Europolu a lepšej organizačnej efektívnosti,
* sa domnieva, že týmito návrhmi sa rozširuje úloha Europolu pri reagovaní na vývoj situácie. Kladie si však otázku, či nenastal čas umožniť Europolu konať z vlastnej iniciatívy, keďže jeho práca sa bude stále do veľkej miery opierať o činnosti a opatrenia členských štátov a o údaje zhromaždené vnútroštátnymi orgánmi presadzovania práva,
* sa nazdáva, že keďže organizovaná trestná činnosť je čoraz sofistikovanejšia a zločinecké siete majú čoraz viac nadnárodný charakter, bude možno potrebné urobiť v budúcnosti viac krokov na rozšírenie mandátu a rozsahu pôsobnosti Europolu,
* odporúča, aby sa v istom momente uskutočnilo nezávislé preskúmanie úlohy a právomocí Europolu, pričom by sa mali zohľadniť názory občianskej spoločnosti a ďalších príslušných zainteresovaných strán.

***Kontakt***: *Triin Aasmaa*

*(Tel.: +32 2 546 95 24, e-mail:* [*triin.aasmaa@eesc.europa.eu*](mailto:triin.aasmaa@eesc.europa.eu)*)*

* ***Hodnotenie smernice o boji proti terorizmu***

**Spravodajca:** Wautier ROBYNS (skupina Zamestnávatelia – BE)

**Ref.:** informačná správa

EESC-2021-1156-00-00-RI

**Hlavné body:**

EHSV:

* na základe hodnotenia smernice 2017/541 dospel k záveru, že organizácie občianskej spoločnosti a verejné orgány, s ktorými sa viedli konzultácie, vo všeobecnosti uznávajú jej relevantnosť a užitočnosť, a vyzýva Komisiu, aby pokračovala v stratégii a ďalej ju zdokonaľovala,
* vyzýva Komisiu, aby čo najviac predvídala pôsobenie nových hnutí, ktoré by mohli využívať teroristické metódy a nové techniky, a je riziko, že ich použijú na páchanie teroristických činov,
* podporuje ochotu venovať čas a zdroje potrebné na zabezpečenie kvalitnej odbornej prípravy pracovníkov a dobrovoľníkov pracujúcich v prvej línii v oblasti prevencie a intervencie v miestach, kde došlo k teroristickým činom, pomoci obetiam a monitorovania osôb, ktoré sa zapojili do teroristických hnutí, vrátane praktických cvičení na týchto kurzoch odbornej prípravy a podpory ich úlohy,
* pripomína, že zatiaľ čo združenia obetí rozvíjajú európske siete spolupráce, osud zahraničných obetí je skutočným problémom vzhľadom na veľké rozdiely medzi systémami starostlivosti a právnymi postupmi v EÚ, najmä pokiaľ ide o prístup k potrebným informáciám v ich jazyku,
* upozorňuje na potrebu zabezpečiť osobitné uznanie obetí terorizmu, rýchlo zasiahnuť s cieľom uspokojiť ich bezprostredné potreby v oblasti informovanosti a základných zdrojov, primerane riešiť psychickú traumu a ich možné zdravotné postihnutie a zabezpečiť právne a správne postupy, ktoré budú rešpektovať ich konkrétnu situáciu,
* navrhuje, aby Komisia a členské štáty pravidelne organizovali formálne stretnutia organizácií, podnikov a združení zapojených do boja proti terorizmu, ktoré im pomôžu oboznámiť sa s ich úlohou v boji proti terorizmu a dosiahnuť konsenzus o celkovej stratégii.

***Kontakt***: *Cinzia Sechi*

*(Tel.: 00 32 2 546 97 88 – e-mail:* [*cinzia.sechi@eesc.europa.eu*](mailto:cinzia.sechi@eesc.europa.eu)*)*

* ***Program boja proti terorizmu pre EÚ***

**Spravodajca:** Ákos TOPOLÁNSZKY (skupina Rozmanitá Európa – HU)

**Ref.:** COM(2020) 605 final

COM(2020) 795 final

EESC-2021-00879-00-00-AC

**Hlavné body:**

EHSV:

* víta a podporuje strategický program na ochranu bezpečnosti občanov EÚ pred rizikami terorizmu ako súčasť stratégie EÚ pre bezpečnostnú úniu a súhlasí s tým, že v tejto oblasti je potrebná ambiciózna a silná protiteroristická politika. Realizácia tohto cieľa sa musí dosiahnuť uznaním a úplným rešpektovaním právnych základov medzinárodného práva a práva Európskej únie,
* sa domnieva, že nový program je dôležitý a prichádza vo vhodnom čase a v zásade súhlasí s jeho rámcom a dôrazom kladeným na koncepciu odolnosti. Vyzdvihuje sa v ňom význam využívania moderných technologických nástrojov, ale zároveň sa v ňom zdôrazňujú obmedzené záruky ich využívania z hľadiska právneho štátu a základných práv,
* poukazuje na to, že podľa jeho názoru program poskytuje ucelený rámec činnosti predovšetkým pre inštitúcie a orgány plniace špecifické úlohy, ktoré majú mimoriadny význam, pokiaľ ide o predchádzanie hrozbe terorizmu a boj proti nemu, no zástupcovia miestnych spoločenstiev, organizácií zastupujúcich obete, organizácií občianskej spoločnosti a odborových zväzov, náboženských komunít, akademickej obce a súkromných partnerov nie sú v skúmanom dokumente dostatočne zapojení do riešenia problémov a ich predchádzania. Z hľadiska bezpečnosti považuje využívanie spoločných opatrení, programov zameraných na znižovanie rizík a procesov zmierenia za veľmi dobrú investíciu,
* sa domnieva, že je potrebné v prvom rade predchádzať rizikám a napätiam a odstraňovať ich, a nie dodatočne riešiť ich nežiaduce dôsledky, a to s osobitne vysokými sociálnymi nákladmi. Zdôrazňuje význam výskumu a hodnotenia s cieľom zabrániť zavedeniu nástrojov, ktoré by mohli neopodstatnene ohroziť uplatňovanie základných práv,
* sa domnieva, že je dôležitá súčinnosť členských štátov, pokiaľ ide o udržateľné vykonávanie programu,
* je presvedčený, že boj proti terorizmu sa musí vykonávať vždy účinne, no bez toho, aby sa oslabili európske hodnoty a demokratické občianske práva, keďže akýmkoľvek podstatným obmedzením by sa v skutočnosti podporilo to, aby teroristi dosiahli svoje ciele,
* zastáva názor, že je potrebný nepretržitý dialóg s náboženskými vodcami, keďže náboženstvá môžu urobiť veľa pre zmierňovanie určitých foriem radikalizácie a hrozieb a pre znižovanie napätia v komunitách spôsobeného terorizmom,
* zdôrazňuje, že právo EÚ zakazuje všeobecné a nediferencované uchovávanie údajov, ktoré možno povoliť len pod podmienkou prísnych záruk a na základe presne vymedzených pravidiel, pričom systém si vyžaduje trvalú kontrolu.

***Kontakt***: *Cinzia Sechi*

*(tel.: 00 32 2 546 97 9788 – e-mail:* [*cinzia.sechi@eesc.europa.eu*](mailto:cinzia.sechi@eesc.europa.eu)*)*

* ***Záväzné opatrenia na zabezpečenie transparentnosti odmeňovania***

**Spravodajca:** Pekka RISTELÄ (skupina Pracovníci – FI)

**Ref.:** COM(2021) 93 final – 2021/0050 (COD)

EESC-2021-01493-00-00-AC

**Hlavné body:**

EHSV:

* víta návrh Komisie na záväzné opatrenia týkajúce sa otázky transparentnosti v odmeňovaní, domnieva sa však, že návrh by sa mal v rôznych oblastiach posilniť, napríklad pokiaľ ide o kritériá používané pri určovaní hodnoty práce, pokrytie niektorých kľúčových povinností v oblasti transparentnosti a úlohu sociálnych partnerov a kolektívneho vyjednávania pri vykonávaní zásady rovnakej odmeny,
* sa domnieva, že objektívne kritériá, ktoré sa majú používať pri určovaní hodnoty práce rodovo neutrálnym spôsobom, by sa mali vypracovať za účasti sociálnych partnerov alebo z ich strany. Takéto kritériá by mali zahŕňať zručnosti a charakteristiky práce, ktorú zvyčajne vykonávajú ženy, napríklad zručnosti zamerané na ľudí,
* nepovažuje kompletnú výnimku pre všetkých zamestnávateľov s menej ako 250 zamestnancami za oprávnenú, domnieva sa však, že osobitné pravidlá pre MSP by mohli byť vhodné,
* sa domnieva, že treba prijať opatrenia na podporu kolektívneho vyjednávania o rovnakej odmene a ďalšie opatrenia zamerané na odstránenie rozdielov v odmeňovaní žien a mužov bez toho, aby bola dotknutá autonómia sociálnych partnerov,
* zdôrazňuje, že opatrenia obsiahnuté v návrhu sú len niektoré z krokov potrebných na riešenie štrukturálnych problémov, ktoré sú základom rozdielov v odmeňovaní žien a mužov. Na zabezpečenie rovnakej odmeny v praxi bude potrebný holistický prístup.

***Kontakt***: *Annemarie Wiersma*

*(Tel.: 00 32 2 546 93 76 – e-mail:* [*annemarie.wiersma@eesc.europa.eu*](mailto:annemarie.wiersma@eesc.europa.eu)*)*

* ***Európsky plán na boj proti rakovine***

**Spravodajkyňa:** Małgorzata BOGUSZ (skupina Rozmanitá Európa – PL)

**Pomocná spravodajkyňa:** Milena ANGELOVA (skupina Zamestnávatelia – BG)

**Ref.:** COM(2021) 44 final

EESC-2021-00995-00-00-AC

**Hlavné body:**

* EHSV víta európsky plán na boj proti rakovine ako medzník v boji proti rakovine a vyzýva na prijatie konkrétneho plánu jeho vykonávania sprevádzaného ukazovateľmi výkonnosti, uskutočniteľnými harmonogramami a úzkym zapojením sociálnych partnerov a organizácií občianskej spoločnosti.
* Európska únia (EÚ) a jej členské štáty musia zabezpečiť dostupnosť vysokokvalitnej a dostupnej zdravotníckej infraštruktúry, ako aj účinných podporných systémov pre telesnú a duševnú pohodu pacientov.
* Je naliehavo nevyhnutné riešiť negatívne dôsledky, ktoré spôsobila pandémia COVID-19 v prístupe k zdravotníckym službám a uznať podpornú úlohu sociálnych partnerov a organizácií občianskej spoločnosti v tejto oblasti.
* V záujme včasného odhaľovania rakoviny EHSV schvaľuje skríningové iniciatívy a projekty na prevenciu rakoviny a nabáda k používaniu nových technológií využívanie metód dátovej analýzy. Výskum a inovácie by sa mali podporovať primeraným financovaním na vnútroštátnej úrovni aj na úrovni EÚ.
* Plán musí reagovať na demografickú situáciu v EÚ a venovať pozornosť udržaniu dobrého zdravotného stavu až do staroby, ale tiež onkologickým ochoreniam detí, ktoré si vyžadujú osobitné opatrenia.
* V záujme zníženia nerovností medzi štátmi a regiónmi a sociálnych nerovností v boji proti rakovine a poskytnutia riešení na vysokej úrovni pre všetkých je zásadné, aby EÚ do vykonávania plánu zapojila všetky členské štáty a podnecovala spoluprácu medzi nimi, ako aj aby sa pre onkologických pacientov zlepšili možnosti využívania liečby v iných členských štátoch, a zaručila dostupnosť liekov, zdravotníckeho vybavenia a iných medicínskych produktov poskytovaných dobre fungujúcim jednotným trhom.
* Takisto je potrebná medzinárodná spolupráca a vysokokvalitné vzdelávanie v odboroch súvisiacich s rakovinou vrátane spolupráce medzi členskými štátmi v rámci vzdelávacích programov a programov na podporu zručností s podporou EÚ a vykonávaných aj prostredníctvom spoločných aktivít sociálnych partnerov.
* V snahe prispieť k účinnej prevencii rakoviny z povolania EHSV vyzýva na posilnenie výskumu vystavenia karcinogénom, mutagénom a endokrinným disruptorom pri práci a príčin rakoviny z povolania, najmä medzi ženami.
* EHSV poukazuje na význam obmedzenia fajčenia tabaku a podporuje ďalší výskum metód testovania obsahu emisií dymu.
* Podniky zohrávajú ústrednú úlohu pri vývoji riešení na prevenciu, skríning, diagnostiku a liečbu rakoviny. Na podporu pozitívnej praxe musí EÚ poskytnúť priaznivé podmienky pre inováciu, investície a podnikanie.
* EHSV sa domnieva, že pre úspech plánu je mimoriadne dôležité, aby bol pre európskych občanov pochopiteľný a dôveryhodný. Na tento účel by sa mali rozvíjať celoeurópske kampane na zvýšenie informovanosti a prehĺbenie vedomostí o životnom štýle zdravia, úlohe čistého vzduchu a vody, ako aj o rakovine na pracoviskách.

***Kontakt***: *Triin Aasmaa*

*(tel.: 00 32 2 546 95 24 – e-mail:* [*Triin.Aasmaa@eesc.europa.eu*](mailto:Triin.Aasmaa@eesc.europa.eu)*)*

# **DOPRAVA, ENERGETIKA, INFRAŠTRUKTÚRA A INFORMAČNÁ SPOLOČNOSŤ**

***• Hodnotenie bielej knihy o doprave z roku 2011***

**Spravodajca:** Pierre Jean COULON (skupina Pracovníci – FR)

**Pomocná spravodajkyňa:** Lidija PAVIĆ-ROGOŠIĆ (skupina Rozmanitá Európa – HR)

**Ref.:** SWD(2020) 410 final

EESC-2021-00412-00-00-AC

**Hlavné body:**

EHSV:

* by si želal dostávať pravidelné správy o pokroku vykonávania stratégií Komisie a mať možnosť predkladať svoje príspevky týkajúce sa dopravy. Okrem toho odporúča, aby sa v budúcich strategických dokumentoch už od začiatku vypracoval jasný plán monitorovania,
* vyjadruje želanie, aby mali tieto hodnotenia podobu pravidelných a tematických správ o pokroku, podľa období umožňujúcich reálne posúdenie pokroku, oneskorení a ich príčin a podľa potreby prípadných nápravných opatrení. Je dôležité včas posúdiť, čo sa dosiahlo, čo nie a prečo a podľa toho konať,
* podporuje ekologizáciu dopravy, ale zdôrazňuje, že energetická transformácia musí byť spravodlivá a bez popierania jej cieľov musí priniesť schodné a realistické alternatívy, ktoré budú zohľadňovať osobitné hospodárske a sociálne danosti území a potreby všetkých častí Európy vrátane vidieckych oblastí. Ako už uviedol vo svojom stanovisku z roku 2012, chcel by podporovať otvorenú, nepretržitú a transparentnú výmenu názorov na vykonávanie bielej knihy medzi občianskou spoločnosťou, Komisiou a inými relevantnými aktérmi, akými sú orgány členských štátov na rôznych úrovniach. Týmto spôsobom sa zlepší prijatie a porozumenie občianskou spoločnosťou, ako aj spätná väzba užitočná pre tvorcov politiky a osoby zodpovedné za vykonávanie,
* opakuje svoje vyhlásenie zo stanoviska z roku 2011 na tému *Sociálne aspekty dopravnej politiky EÚ*. Vyzýva Európsku komisiu, aby zaviedla opatrenia potrebné v záujme zosúladenia sociálnych noriem v doprave v rámci EÚ a zohľadnila pri tom, že aj v tejto oblasti sú potrebné rovnaké medzinárodné podmienky.

***Kontakt****: Antonio RIBEIRO PEREIRA*

*(tel.: +32 2 546 9363 – e-mail:* [*Antonio.RibeiroPereira@eesc.europa.eu*](mailto:Antonio.RibeiroPereira@eesc.europa.eu)*)*

# **JEDNOTNÝ TRH, VÝROBA A SPOTREBA**

* ***Zavedenie obehového verejného obstarávania***

**Spravodajca:** Ferdinand WYCKMANS (skupina Pracovníci – BE)

**Pomocný spravodajca:** Gonçalo LOBO XAVIER (skupina Zamestnávatelia – PT)

**Ref.:** stanovisko z vlastnej iniciatívy

EESC-2021-00087-00-00-AC

**Hlavné body:**

EHSV:

* sa domnieva, že transparentný, digitálny a konkurencieschopný nástroj obehového verejného obstarávania spolu so zeleným verejným obstarávaním vymedzeným v právnych predpisoch EÚ patria do politík zameraných na podporu rozvoja jednotného trhu,
* zdôrazňuje, že riadenie verejného obstarávania je ústredným a rozhodujúcim činiteľom zvyšovania investícií do odvetvia životného prostredia, klimatických cieľov a investičného plánu pre udržateľnú Európu,
* konštatuje, že verejné obstarávanie, ktoré zahŕňa minimálne povinné kritériá zeleného verejného obstarávania, patrí do rámca politík obehového hospodárstva vymedzeného v akčnom pláne pre obehové hospodárstvo,
* žiada prijatie ďalších opatrení na zvýšenie počtu povinných dohôd, keďže mnohé z nových pravidiel v súčasnosti stále vyplývajú z dobrovoľnej úpravy,
* poznamenáva, že zavedenie minimálnych povinných kritérií zeleného verejného obstarávania môže viesť k vytvoreniu základne udržateľného a obehového verejného obstarávania v celej Európe,
* víta normalizované nástroje na meranie nákladov na životný cyklus s bezplatným prístupom, ktorý už vyvinula Európska komisia,
* sa domnieva, že kvalita zamestnania, ktorá je jednou zo zásad Európskeho piliera sociálnych práv, sa musí odraziť v povinnosti zadávať verejné zákazky spoločnostiam, ktoré zamestnávajú pracovníkov prostredníctvom kolektívnych zmlúv alebo poskytujú kvalitné pracovné miesta na základe vnútroštátnych zákonov alebo predpisov odvodených z vnútroštátnych dohôd sociálnych partnerov. Tým sa zabráni sociálnemu dumpingu a zabezpečí spravodlivá hospodárska súťaž.

***Kontakt****: Janine Borg*

*(Tel.: +32 2 546 88 79, e-mail:* [*janine.borg@eesc.europa.eu*](mailto:janine.borg@eesc.europa.eu)*)*

* ***Bez sociálnej dohody žiadna zelená dohoda***

**Spravodajca:** Norbert KLUGE (skupina Pracovníci – DE)

**Ref.:** stanovisko z vlastnej iniciatívy

EESC-2020-01591-00-00-AC

**Hlavné body:**

EHSV:

* sa domnieva,. že bez začlenenia „sociálnej dohody“ nebude žiadna „zelená dohoda“,
* zastáva názor, že na toto systematické uznávanie *workers' voice* (hlasu pracovníkov) pri prijímaní rozhodnutí spoločnosti o reštrukturalizácii a inovácii vo svete práce by sa malo prihliadať aj pri reforme európskeho semestra a v národných plánoch obnovy a odolnosti. V rámci obchodnej politiky EÚ by sa tento aspekt mohol lepšie využiť pri navrhovaní spoločnej obchodnej politiky,
* domnieva sa, že na všetkých úrovniach by sa mala otvoriť politická diskusia o tom, ako vytvoriť nový rámec EÚ pre zapojenie zainteresovaných strán. Európsky parlament a nadchádzajúce predsedníctva Rady EÚ musia zohrávať vedúcu úlohu v tejto diskusii o tom, ako možno politicky formovať interakciu všetkých záujmových skupín, a to v konečnom dôsledku aj v lepšom právnom rámci so zainteresovanými stranami EÚ ako jeden z hlavných predpokladov odolných, hospodársky úspešných, dlhodobo udržateľných – a zároveň spoločensky zodpovedných – spoločností šetrných ku klíme,
* domnieva sa, že Európska komisia a Európsky parlament by mali pokračovať v diskusii o rámcovej smernici EÚ o minimálnych štandardoch pre informovanie pracovníkov a porady s nimi a ich účasť v riadiacich orgánoch v prípadoch, keď spoločnosti uplatňujú právo obchodných spoločností EÚ,
* sa domnieva, že v diskusii smerom k lepšiemu rámcu EÚ pre dobrú správu a riadenie spoločnosti by sa mal klásť dôraz na prepojenie s aktívnymi politikami trhu práce a ich regionálnym dosahom, účinné verejné služby zamestnanosti, systémy sociálneho zabezpečenia prispôsobené meniacim sa štruktúram trhov práce a na zavedenie vhodných záchranných sietí z hľadiska minimálneho príjmu a sociálnych služieb pre najzraniteľnejšie skupiny.

***Kontakt****: Marie-Laurence Drillon*

*(tel.: 00 32 2 546 83 20, e-mail:* [*marie-laurence.drillon@eesc.europa.eu*](mailto:marie-laurence.drillon@eesc.europa.eu)*)*

* ***Spoločné podniky/Horizont Európa***

**Hlavný spravodajca:** Anastasis YIAPANIS (skupina Rozmanitá Európa – CY)

**Ref.:** COM(2021) 87 final – 2021/0048 (NLE)

EESC-2021-01861-00-00-AC

**Hlavné body:**

EHSV:

* vyzýva na trvalý dialóg s občianskou spoločnosťou v rámci existujúcich poradných skupín spoločného podniku a začlenenie príslušných sociálnych partnerov a organizácií občianskej spoločnosti do skupín zainteresovaných strán spoločných podnikov,
* je znepokojený obmedzeným počtom organizácií, ktoré sú súkromnými zakladateľmi viacerých podnikov a vyzýva na otvorenosť a transparentnosť pri výbere pridružených členov,
* podporuje vyčlenenie časti rozpočtu spoločných podnikov na činnosti MSP,
* požaduje presné vysvetlenie postupu na vypracovanie pracovného programu pre každý spoločný podnik.

***Kontakt***: *Marie-Laurence Drillon*

*(tel.: 00 32 2 546 83 20, e-mail:* [*marie-laurence.drillon@eesc.europa.eu*](mailto:marie-laurence.drillon@eesc.europa.eu)*)*

* ***Európske partnerstvo/metrológia***

**Spravodajca:** Philip VON BROCKDORFF (skupina Pracovníci – MT)

**Ref.:** COM(2021) 89 final – 2021/0049 (COD)

EESC-2021-01796-00-00-AC

**Hlavné body:**

EHSV:

* považuje návrh za dôležitý krok na ceste k európskemu hospodárstvu, ktorého cieľom je mať poprednú pozíciu v priemysle, technológiách a digitalizácii,
* sa nazdáva, že európske metrologické siete s intenzívnym zameraním na zainteresované strany a ich potreby budú účinnejšie prispievať k výskumnému a inovačnému programu európskeho partnerstva v oblasti metrológie,
* sa domnieva, že je dôležité zapojiť zainteresované strany v rámci hodnotového reťazca v oblasti metrológie s cieľom maximalizovať využívanie nových technológií a prispieť k riešeniu hlavných spoločenských výziev,
* zdôrazňuje význam metrológie ako neoddeliteľnej súčasti inovácie potrebnej na podporu obnovy hospodárstva v celej EÚ,
* uznáva úlohu, ktorú by vylepšené a harmonizované merania a normy mohli zohrávať v efektívnom fungovaní jednotného trhu,
* je presvedčený, že presné normy merania musia byť prístupné a zrozumiteľné pre všetky zainteresované strany, najmä pre malé podniky a spotrebiteľov.

***Kontakt***: *Janine Borg*

*(Tel.: +32 2 546 88 79, e-mail:* [*janine.borg@eesc.europa.eu*](mailto:janine.borg@eesc.europa.eu)*)*

* ***Emisie necestných pojazdných strojov/vplyvy pandémie COVID-19***

**Hlavný spravodajca:** Christophe LEFÈVRE (skupina Pracovníci – FR)

**Ref.:** COM(2021) 254 final – 2021/0129 (COD)

EESC-2021-02817-00-00-AC

**Hlavné body:**

EHSV víta nový návrh nariadenia, ktorý považuje za vhodnú a primeranú reakciu na ekonomické dôsledky krízy COVID-19.

***Kontakt***: *Luís Lobo*

*(tel.: +32 2 546 97 17, e-mail:* [*luis.lobo@eesc.europa.eu*](mailto:luis.lobo@eesc.europa.eu)*)*

# **POĽNOHOSPODÁRSTVO, ROZVOJ VIDIEKA A ŽIVOTNÉ PROSTREDIE**

* ***Stanovenie riadiacich, ochranných a kontrolných opatrení platných v oblasti pôsobnosti Komisie pre tuniaky z Indického oceánu (IOTC)***

**Ref.:** kategória C

COM(2021) 113 final – 2021/0058 (COD)

EESC-2021-02818-00-00-AC

Keďže výbor usúdil, že návrh je uspokojivý, rozhodol zaujať k predmetnému textu kladné stanovisko.

* ***Kontroly zvierat a produktov živočíšneho pôvodu vyvážaných z tretích krajín do Únie***

**Ref.:** kategória C

COM(2021) 108 final – 2021/0055 (COD)

EESC-2021-02654-00-00-AC

Keďže výbor usúdil, že návrh je uspokojivý, rozhodol zaujať k predmetnému textu kladné stanovisko.

* ***Stanovenie ochranných a riadiacich opatrení v oblasti Dohovoru o rybolove v západnom a strednom Tichom oceáne***

**Ref.:** kategória C

COM(2021) 198 final – 2021/0103 (COD)

EESC-2021-02656-00-00-AC

Keďže výbor usúdil, že návrh je uspokojivý, rozhodol zaujať k predmetnému textu kladné stanovisko.